**Informatīvais ziņojums**

**Par papildu valsts budžeta saistību uzņemšanos Eiropas Savienības Konkurētspējas un inovācijas ietvarprogrammas Informācijas un komunikāciju tehnoloģijas politikas atbalsta programmas (ICT PSP) ietvaros apstiprinātā projekta „Atvērtās ģeogrāfiskās informācijas pārņemšana, izmantojot saistīto datu inovatīvus servisus**

**(*SDI4Apps*)” ieviešanai**

**I Projekta sasaiste ar politikas dokumentiem un tiesību aktiem**

Saskaņā ar Eiropas Parlamenta un Padomes 2006. gada 24. oktobra lēmumu Nr. 1639/2006/EC tika izveidota Konkurētspējas un inovāciju ietvarprogramma (*CIP*) laika posmam no 2007. gada līdz 2013. gadam.

Konkurētspējas un inovāciju ietvarprogrammas galvenais mērķis ir veicināt uzņēmumu konkurētspēju un to inovatīvo kapacitāti un tai ir trīs rīcības programmas:

* Uzņēmējdarbības un inovāciju programma (*EIP*);
* Informācijas un komunikāciju tehnoloģijas politikas atbalsta programma (*ICT PSP*, turpmāk – IKT politikas atbalsta programma);
* Inteliģentās enerģijas Eiropai programma (*IEE*).

Katrai no rīcības programmām ir savi konkrēti mērķi ar nolūku veicināt uzņēmumu konkurētspēju un inovāciju kapacitāti to darbības jomās.

IKT politikas atbalsta programmas mērķis ir veicināt inovāciju plašāku ieviešanu, konkurētspēju un optimālu informācijas un komunikāciju tehnoloģiju izmantošanu iedzīvotāju vidū, valsts pārvaldē un uzņēmumos, un jo īpaši mazajos un vidējos uzņēmumos. IKT politikas atbalsta programma ir paredzēta tehnoloģiju jauninājumiem un ar tehnoloģijām nesaistītiem jauninājumiem, kuriem jau ir veikts izpētes un demonstrācijas pēdējais posms. IKT politikas atbalsta programma sekmē šādas darbības:

* vienotas Eiropas informācijas telpas attīstīšana un iekšējā tirgus stiprināšana informācijas un komunikācijas tehnoloģiju ražojumiem un pakalpojumiem un uz informācijas un komunikāciju tehnoloģijām balstītiem ražojumiem un pakalpojumiem;
* jauninājumu veicināšana, vairāk pielāgojot un investējot informācijas un komunikāciju tehnoloģijās;
* visaptverošas informācijas sabiedrības un efektīvāku un lietderīgāku pakalpojumu attīstīšana sabiedrības interešu jomās un dzīves kvalitātes uzlabošana.

IKT politikas atbalsta programma atbalsta Eiropas Informācijas sabiedrības attīstības politikas un, jo īpaši, Digitālās Programmas Eiropai[[1]](#footnote-1) īstenošanu. Tā ir saskaņā ar Informācijas sabiedrības attīstības pamatnostādņu 2014.-2020. gadam[[2]](#footnote-2) (turpmāk – Pamatnostādnes) mērķi: nodrošināt iespēju ikvienam izmantot informācijas un komunikāciju tehnoloģiju sniegtās iespējas, veidot uz zināšanām balstītu ekonomiku un uzlabot kopējo dzīves kvalitāti, sniedzot ieguldījumu publiskās pārvaldes efektivitātes un valsts konkurētspējas, ekonomiskās izaugsmes paaugstināšanā un darbavietu radīšanā. Digitālā programma Eiropai ir viena no Eiropas Savienības (turpmāk – ES) desmit gadu izaugsmes stratēģijas „Eiropa 2020” (turpmāk – Eiropa 2020) septiņām pamatiniciatīvām, un tā nosaka galveno lomu informācijas un komunikāciju tehnoloģijām, lai tiktu sasniegti Eiropa 2020 mērķi „Nodarbinātība” (līdz 2020. gadam jānodarbina 75% iedzīvotāju vecumā no 20 līdz 64 gadiem) un „Pētniecība un Attīstība” (līdz 2020. gadam pētniecībā un izstrādē paredzēts ieguldīt 3% ES iekšzemes kopprodukta).

Projekts atbilst vairākiem ES un Latvijas nacionālā līmeņa attīstības plānošanas un nozaru politiku plānošanas dokumentos definētajiem mērķiem un prioritātēm un sniedz ieguldījumu to sasniegšanā. Projekts atbilst:

* Digitālās programmas Eiropai 5. Pīlāram „Pētniecība un inovācija” un tā 54. Darbības „Attīstīt jaunas paaudzes tīklā bāzētas aplikācijas un pakalpojumus” mērķim, kas paredz strādāt ar iesaistītajām pusēm, lai attīstītu jaunas paaudzes tīklā bāzētas aplikācijas un pakalpojumus, tajā skaitā saturu un pakalpojums vairākās valodās, atbalstot standartu un atvērtu platformu attīstību ar ES fondu programmu palīdzību, kā arī 121. Darbībai „Īstenot Eiropas mākoņdatošanas (*cloud computing*) stratēģiju”;
* „Eiropas digitalizācijas programmas – digitalizācijas virzīta Eiropas izaugsme”[[3]](#footnote-3) prioritārā fokusa jomas: izveidot saistītu ietvaru un apstākļus mākoņdatošanas pakalpojumiem Eiropā, radot pasaules lielāko mākoņdatu atbalstītu inforrmācijas un komunikāciju tehnoloģiju tirgu, attīstībai;
* Latvijas Ilgtspējīgas Attīstības stratēģijas līdz 2030. gadam[[4]](#footnote-4) 4. attīstības virziena „Inovatīva un efektīva ekonomika” prioritāro ilgtermiņā rīcības virzienu „Lietotāju virzītas inovācijas”, „Atvērta inovāciju prakse” un „Inovatīva uzņēmējdarbība” attīstībai;
* Latvijas Nacionālā attīstības plāna 2014.-2020. gadam[[5]](#footnote-5) prioritātes „Tautas saimniecībasizaugsme” rīcības virziena „Attīstīta pētniecība, inovācija un augstākā izglītība” abiem mērķiem:
	+ ieguldījumi pētniecībā un attīstībā 1,5% apmērā no iekšzemes kopprodukta 2020. gadā, mērķtiecīgi sekmējot cilvēkresursu piesaisti, inovatīvu ideju izstrādi, pētnieciskās infrastruktūras pilnveidi, augstākās izglītības, zinātnes un privātā sektora sadarbību, kā arī pētniecības un inovācijas pārnesi uzņēmējdarbībā;
	+ komercializējot zināšanas, veicināt inovatīvu, starptautiski konkurētspējīgu produktu ar augstu pievienoto vērtību radīšanu un ieviešanu ražošanā, šādi paaugstinot minēto produktu izlaides apjoma īpatsvaru tautas saimniecībā;
* Pamatnostādnēs izvirzītajām prioritātēm un rīcības virzieniem. Tas sniedz ieguldījumu Pamatnostādnēs esošās situācijas analizē konstatētās problemātikas: *„Publiskajā pārvaldē tikai atsevišķos izņēmuma gadījumos tiek nodrošinātas atvērto datu izmantošanas iespējas. Nodrošinot valsts rīcībā esošo datu brīvu pieejamību, tiek radīta iespēja privātā, nevalstiskā un zinātniskā sektora nepastarpinātai iesaistei uz valsts datiem bāzētu e-pakalpojumu un informācijas un komunikāciju tehnoloģiju produktu attīstībai, kā arī nepastarpinātai situācijas analīzei un izpētei, tādejādi veicinot valsts ekonomisko izaugsmi, darbavietu radīšanu, kā arī sociālo procesu modelēšanu un paredzēšanu”* risināšanā, sniedzot ieguldījumu Pamatnostādņu 5.4. Rīcības virziena „E‑pakalpojumi un digitālais saturs sabiedrībai”, 5.4.1. punktā „Publiskās pārvaldes datu un transakciju pakalpojumu atvēršana citiem lietotājiem”, un 5.4.1.1. apakšpunktā „Publiskās pārvaldes datu atvēršana citiem lietotājiem” paredzētajām rīcībām. Projekts atbilst pamatnostādņu 3.3. punkta: „Pamatprincipi e-pārvaldes plānošanā”, a) publiskās pārvaldes dati tautsaimniecības izaugsmei: 1. atvērtie dati, apakšpunktiem;
* Zinātnes, tehnoloģijas attīstības un inovācijas pamatnostādņu 2014.-2020.[[6]](#footnote-6) 4.prioritātei: Modernas un mūsdienu prasībām atbilstošas informācijas un komunikāciju tehnoloģiju sistēmas attīstība privātajā un valsts sektorā, kam atbilst viedās specializācijas joma „Informācijas un komunikāciju tehnoloģijas”[[7]](#footnote-7), un ir tieši saistīts ar pamatnostādnēs minēto prioritātes pamatojumu: *„[..] Datu vērtība pieaug, tos nododot atklātībā, kur tie var tikt izmantoti jaunu produktu un pakalpojumu, kā arī inovāciju radīšanā, zinātniskajā un pētnieciskajā darbā. Atvērta, droša un sadarbspējīga publisko datu infrastruktūra ir viens no galvenajiem risinājumiem, lai palielinātu valsts ekonomisko izaugsmi.*”;
* Latvijas ģeotelpiskās informācijas attīstības koncepcijas[[8]](#footnote-8) mērķa: „Aktuālas un kvalitatīvas ģeotelpiskās informācijas sagatavošanas un pieejamības nodrošināšana valstī ilgtspējīgas attīstības kontekstā, sasniegšanas uzdevumiem, lai panāktu:
	+ Eiropas Parlamenta un Padomes 2007. gada 14. marta direktīvas 2007/2/EK, ar ko izveido Telpiskās informācijas infrastruktūru Eiropas Kopienā (*INSPIRE*), praktiskās ieviešanas Latvijā turpināšanu un ģeotelpiskās informācijas nozarē saistošo ES līmeņa dokumentu prasību pilnvērtīgu izpildi;
	+ valsts un privātā sektora sadarbības attīstību ģeotelpiskās informācijas nozares produktu sagatavošanā un pakalpojumu sniegšanā un Latvijā pieejamā zinātniski – tehniskā potenciāla ģeotelpiskās informācijas jomas attīstību;
	+ plašāku sabiedrības informēšanu par ģeotelpiskās informācijas nozari, jaunumiem tajā, ģeotelpiskās informācijas izmantošanas iespējām un plašāku ģeotelpiskās informācijas pieejamības un izmantošanas nodrošināšanu.

Saskaņā ar Reģionālās attīstības likuma 16.1 panta 10. punktu plānošanas reģioni izstrādā un īsteno projektus reģionālās attīstības atbalsta pasākumu ietvaros. Projekta nepieciešamība un lietderība saistībā ar Vidzemes un Zemgales plānošanas reģionu attīstības virzieniem, atspoguļojas abu plānošanas reģiona attīstības plānošanas dokumentu prioritātēs un tām pakārtotajās plānotajās aktivitātēs.

Saskaņā ar Vidzemes plānošanas reģiona (turpmāk – VPR) attīstības programmas 2007.‑2013. gadam[[9]](#footnote-9) prioritātes „Ekonomiskā attīstība, konkurētspējas palielināšana un virzība uz zināšanu ietilpīgu ekonomiku” 13. pasākuma 13.1. vidēja termiņa mērķa „Attīstīta ražošana un pakalpojumi, kuriem rodas aizvien pieaugoša pievienotā vērtība” 13.1.2. aktivitāti VPR atbalsta iniciatīvas, kas ir vērstas uz augstas pievienotās vērtības preču ražošanu vai pakalpojumu sniegšanu sektoros, kuri šobrīd nav pietiekami pārstāvēti reģionā, piemēram, informāciju un komunikāciju tehnoloģiju attīstība, citas inovācijas/jauninājumi, balstītas uz zināšanām un pētniecību, un 13.2. vidēja termiņa mērķa „Atbalstīt jaunu konkurētspējīgu produktu izstrādi un inovācijas” 13.2.1. aktivitāti VPR atbalsta informāciju un komunikāciju tehnoloģiju izmantošanu dažādās tautsaimniecības nozarēs.

Atbilstoši Zemgales plānošanas reģiona (turpmāk – ZPR) attīstības programmas 2008.‑2014. gadam[[10]](#footnote-10) prioritātes „Izglītots, radošs un konkurētspējīgs” rīcības virziena „Informācijas sabiedrības veidošana” uzdevumiem ZPR sekmē informācijas un telekomunikāciju tehnoloģiju pieejamību un pielietošanu un nodrošina pašvaldību informācijas pakalpojumu attīstību reģionā, tajā skaitā e-pakalpojumus.

Ministru kabineta 2010. gada 18. maija noteikumu Nr. 464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” 15. punkts nosaka, ka valsts budžeta līdzekļu pieprasījumu citu ES politiku instrumentu un pārējās ārvalstu finanšu palīdzības finansēta projekta, kā arī klimata pārmaiņu finanšu instrumenta projekta īstenošanai ministrija sagatavo un iesniedz Finanšu ministrijā, ievērojot memoranda (līguma) nosacījumus.

Saskaņā ar likuma „Par budžetu un finanšu vadību” 24. panta trešo daļu budžeta iestādes var uzņemties papildu valsts budžeta ilgtermiņa saistības vienīgi ES politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu, lai tiktu pieņemts Ministru kabineta lēmums par iespēju uzņemties papildu valsts budžeta ilgtermiņa saistības ES politikas instrumentu projektu īstenošanai.

**II Informācija par projektu**

*Projektu finansē* Eiropas Savienības Konkurētspējas un inovācijas ietvarprogrammas Informācijas un komunikāciju tehnoloģijas politikas atbalsta programma (*ICT PSP*).

*Projekts tiek īstenots* no 2014. gada 1. aprīļa līdz 2017. gada 31. martam.

*Projekta vadošais partneris* ir Zapadoceska Univerzita V Plzni (Rietumbohēmijas Universitāte, Čehijas Republika).

*Projekta partneri* ir:

* Hyperborea S.R.L. (HYPER) (IT nozares MVU, Itālija);
* Asplan Viak Internet A/S (AVINET) (Norvēģijas konsultāciju uzņēmumu grupas „Asplan Viak” tehnoloģiju filiāle, Norvēģija);
* Ceske Centrum Pro Vedu A Spolecnost (Čehijas Zinātnes un Sabiedrības Centrs (neatkarīga nevalstiskā organizācija – ekselences centrs, Čehijas Republika);
* Zemgales Plānošanas Reģions (turpmāk – ZPR, Latvija);
* Masarykova Univerzita (Masarjuka Universitāte, Čehijas Republika);
* The National Microelectronics Applications Centre Ltd (SIA „Nacionālais Mikroelektronisko Lietojumprogrammatūru Centrs” MAC, Īrija);
* SIA „Baltic Open Solutions Center” (Latvija);
* Univerza V Mariboru (Mariboras Universitāte, Slovēnija);
* The Slovak Environmental Agency (Slovākijas Vides Aģentūra, Slovākija);
* European Regional Framework For Co-Operation Association (Eiropas Reģionālā Sadarbības ietvara asociācija, Grieķija);
* E-Pro Group, A.S.(E-Pro Grupa, Slovākija);
* Vidzemes Plānošanas Reģions (turpmāk – VPR, Latvija);
* Stepim S.A.S (Stratēģijas teritoriju sociālajai un ekonomiskajai attīstībai – uzņēmums STEPIM, Itālija);
* Uhlava, O. P. S. (NVO, kas darbojas ar reģionālās attīstības jautājumiem, Čehijas Republika);
* Help Service – Remote Sensing Sro (MVU **–** Tālozondēšanas palīdzības dienests, Čehijas Republika);
* Scuola Superiore Di Studi Universitari E Di Perfezionamento Sant'anna (Sv.Annas Progresīvo studiju universitāte, Itālija);
* Pronatur (Vides aizsardzības NVO, Slovākija);
* Rtd Talos Limited (Pētniecisko projektu konsultāciju MVU, Kipra).

*Projekta pamatojums*. Ģeogrāfisko datu informācijas, kas ir ievākta un ir dažādu publisku institūciju, kā arī privātā un nevalstiskā sektora organizāciju rīcībā, potenciāls ir nepilnīgi izmantots. Informācijas un telekomunikāciju tehnoloģiju attīstība un pāreja uz savienotajiem atvērtajiem datiem (*linked open data*) paver inovāciju iespējas. Esošā telpisko datu infrastruktūra lielākoties ir nacionālo un Eiropas politiku un institūciju pārraudzībā. Mūsdienās ģeogrāfiskie dati vairs neatrodas atsevišķā informācijas telpā, bet ir daļa no plašākas Eiropas informatīvās telpas, un tās ietvaros ir nepieciešams attīstīt jaunus pakalpojumus un produktus ar pievienoto vērtību, izmantojot šos publiskos datus. Tādēļ, lai tiktu sekmēta šo datu potenciāla izmantošana jaunu produktu un pakalpojumu radīšanā (piemēram, mobilās aplikācijas uz šo datu bāzes), ir nepieciešams attīstīt atbalsta infrastruktūru, lai sekmētu šo datu pārņemšanu jaunu produktu un pakalpojumu izstrādē.

*Projekta mērķis* ir sniegt izpratni pašvaldībām, uzņēmējiem, iedzīvotājiem un citiem interesentiem par Eiropas Parlamenta un Padomes 2007. gada 14. marta direktīvas 2007/2/EK, ar ko izveido Telpiskās informācijas infrastruktūru Eiropas Kopienā (*INSPIRE*), un citu Eiropas Komisijas iniciatīvu kā Copernicus/GEOSS un INSPIRE/Copernicus/GEOSS pielietojamību.

Projekta ietvaros plānots:

* izstrādāt jaunas paaudzes aplikācijas, izmantojot atvērtās ģeogrāfiskās informācijas saistītos datus;
* izvērtēt telpisko datu infrastruktūras iespējas datu savietošanai un atpazīstamībai dažādās ierīcēs (GPS ierīces, viedtālruņos mobilās kamerās u.c. ierīcēs);
* izstrādāt telpisko datu infrastruktūru dažādu mērījumu (sensori, mobilās ierīces) izmatošanai un savietošanai;
* izstrādāt telpisko datu infrastruktūru atvērtā koda programmatūras pielāgošanai virtuālai/attālinātai (*Cloud SDI*) infrastruktūrai;
* izstrādāt atvērtās ģeogrāfiskās informācijas saistīto datu aplikāciju vieglu izmantošanu ne tikai ģeogrāfiskās informācijas speciālistiem, bet arī uzņēmējiem un vietējiem iedzīvotājiem.

*Plānotie projekta rezultāti, VPR un ZPR ieguvumi un pienesums*:

* pilnveidotas zināšanas par ģeoportālu izveidošanu un uzturēšanu;
* iegūtas papildus prasmes par mobilo aplikāciju izmantošanu caur dažādām pilotaktivitātēm (viena no tām tiks īstenota arī VPR teritorijā);
* iegūti jauni sadarbības partneri;
* iegūta iespēja veidot un piedalīties jaunos projektos;
* iegūta iespēja popularizēt VPR un ZPR labās prakses un pieredzi starptautiskā līmenī;
* informācijas platformas izveidošana, kas var tikt izmantota biznesa modelēšanai, nodrošinot ilgtspējīgu biznesa attīstību;
* ģeoportāla tehniskās infrastruktūras un tematisko datu slānu pilnveidošana un uzturēšana;
* atvērtās ģeogrāfiskās informācijas programmatūras pieejamība un izmantošana servisu veidā;
* mobilo aplikāciju izmantošana tūrisma t.sk. velotūrisma maršrutiem ZPR (plānots projektā „Velotūrisma tīkla izveidošana un ieviešana Centrālajā Baltijā **(**Central Baltic Cycling**)” izstrādāto velomaršrutu integrēšana mobilajā aplikācijā;**
* dabas aizsardzības datu un informācijas pieejamība;
* pieeja atvērtajām zemes izmantošanas kartēm;
* iespēja iesaistīties jaunās tīkla organizācijās;
* iespēja gūt pieredzi no kolēģiem, kontaktu veidošana ar profesionāļiem telpiskās plānošanas jomā.

Projekta ietvaros izstrādātie risinājumi tiks vērsti uz dažādām interesentu grupām kā ekspertiem, vietējiem iedzīvotājiem, nevalstisko organizāciju pārstāvjiem, uzņēmējiem, kas projekta ietvaros apkopotos telpiskos datus varēs izmantot dažādu jomu attīstības veicināšanai un informācijas ērtākai lietošanai. Projekta rezultātus varēs izmantot Vidzemes un Zemgales reģiona pašvaldības, ikviens ģeoportāla lietotājs (pašvaldību darbinieks, uzņēmējs, iedzīvotājs, mobilās aplikācijas arī ikviens Latvijas un ārzemju interesents, kurš velēsies lejuplādēt aplikācijas).

Pašvaldību paredzamā loma projektā ir ieinteresēto pašvaldību telpisko datu sniegšana, saņemot pieeju platformai un platformas pakalpojumiem. Plānošanas reģioni nodrošinās teritorijas datu reprezentāciju projekta platformā. Pašvaldību teritorijas un attīstības plānotāji tiks iesaistīti Reģionu pilotaktivitāšu testēšanā (t.i. plānotāji tiks aicināti izmēģināt izstrādātās aplikācijas un izteikt savus komentārus par funkcionalitāti, uztveramību un pielietojamību). Ieteikumu rezultātā tiks pilnveidotas izstrādātās aplikācijas projekta laikā. Pēc projekta pašvaldībām būs iespēja izmantot pilotaktivitāšu rezultātā izstrādātās aplikācijas kā pamatu tālākai pilnveidošanai/attīstībai un modificēt atbilstoši savām vajadzībām. Pašvaldībām tiks nodrošināta iespēja izmantot ne tikai Latvijas partneru izstrādātās aplikācijas, bet arī citu tehnisko un pilotpartneru risinājumus. Turklāt vietējās pašvaldības tiks iesaistītas 2. darba pakā *„Community Building and Social Validation”* un 8. darba pakā *„Dissemination”* kā viena no būtiskām mērķauditorijām.

Projekta galvenie ieguvumi Latvijai būs datu harmonizēšana un datu koplietošana ar OGC („Atvērtais Ģeotelpiskais Konsorcijs”, (*Open Geospatial Consortium*), kas definē ģeotelpisko informācijas sistēmu standartus) standartu palīdzību, pieeja datiem ar APIs - interfeisa programmatūras palīdzību, atvērto datu atkārtota izmantošana „trešajām personām”, tajā skaitā informācijas un telekomunikāciju tehnoloģiju nozares uzņēmumiem, kas uz šo datu bāzes var izstrādāt aplikācijas, tādējādi radot ekonomiskās izaugsmes iespējas*.*

Dati būs pieejami arī Latvijas ģeoportālā. Ja portāls atbalstīs šos OGC servisus, tad arī ir iespējama datubāzes savietojamība ar Teritorijas attīstības plānošanas un informācijas sistēmu (*TAPIS*).

**IV Projekta īstenošanai paredzētais finansējuma apjoms un tā sadalījums**

Projekta kopējais budžets ir 4 070 000 *euro*.

ZPR apstiprinātais kopējais finansējums ir 181 230 *euro* apmērā, tajā skaitā 90 615 *euro* Eiropas Komisijas finansējums un 90 615 *euro* valsts budžeta līdzfinansējums.

VPR apstiprinātais kopējais finansējums ir 169 230 *euro* apmērā, tajā skaitā 84 615 *euro* Eiropas Komisijas finansējums un 84 615 *euro* valsts budžeta līdzfinansējums.

Projekta budžets sadalījumā pa gadiem un pēc finansējuma avota redzams tabulā.

|  |  |  |  |  |  |
| --- | --- | --- | --- | --- | --- |
| *Projekta partneris* | *2014. gads* | *2015. gads* | *2016. gads* | *2017. gads* | *KOPĀ projekta budžets, euro* |
| *Avansa maksā-jums* | *EK līdz-finansējums* | *LV līdz-finansē-juma daļa* | *EK līdz-finansējums* | *LV līdz-finansē-juma daļa* | *EK līdz-finansējums* | *LV līdz-finansē-juma daļa* | *EK līdz-finansējums* | *LV līdz-finansē-juma daļa* |
| ZPR | 48 090 | 0 | 26 250 | 16 700 | 38 540 | 23 825 | 23 825 | 2 000 | 2 000 | 181 230 |
| VPR | 44 906 | 0 | 24 500 | 15 594 | 36 000 | 22 615 | 22 615 | 1 500 | 1 500 | 169 230 |
| **Kopā** | **92 996** | **0** | **50 750** | **32 294** | **74 540** | **46 440** | **46 440** | **3 500** | **3 500** | **350 460** |

Saskaņā ar 2014. gada martā noslēgtā Granta līguma Nr. 621129 nosacījumiem:

* 50% no projekta kopējā budžeta jeb 2 035 000 *euro* apmērā finansē IKT politikas atbalsta programma, un 50% jeb 2 035 000 *euro* apmērā finansē visi projekta partneri atbilstoši katra partnera apstiprinātajam budžetam;
* 30 dienu laikā pēc Granta līguma spēkā stāšanās projekta vadošajam partnerim tiek pārskaitīts priekšfinansējums 1 080 000 *euro* apmērā no IKT politikas atbalsta programmas līdzfinansējuma. Vadošais partneris saņemto priekšfinansējumu sadala projekta partneriem atbilstoši projekta ietvaros izpildītajām lomām, uzdevumiem un aktivitātēm, tajā skaitā ZPR – 48 090*euro* un VPR – 44 906 *euro*;
* pēc katra pārskata perioda (1x12 mēnešos), izņemot pēdējo pārskata periodu, vadošais partneris 60 dienu laikā iesniedz Eiropas Komisijai atskaiti par visu projekta partneru iepriekšējā periodā veiktajiem izdevumiem. 90 dienu laikā pēc atskaites saņemšanas un apstiprināšanas Eiropas Komisija veic starpposma maksājumu par iepriekšējā pārskata periodā plānoto aktivitāšu izdevumiem.

Plānošanas reģioniem nav pašiem savu ieņēmumu, un tie nesniedz maksas pakalpojumus, līdz ar to projekta ieviešanai nepieciešams valsts budžeta līdzfinansējums 50% jeb 175 230 *euro* abu projektā iesaistīto plānošanas reģionu līdzfinansējuma daļas nodrošināšanai un priekšfinansējuma daļas nodrošināšanai 46.93% jeb 82 234 *euro* apmērā no IKT politikas atbalsta programmas priekšfinansējuma 50% (nepieciešamā līdzfinansējuma un priekšfinansējuma sadalījumu skatīt tabulā).

| *Projekta partneris* | *Latvijas līdzfinansējums 50% apmērā, euro* | *Priekšfinansējums**46.93% apmērā (no Eiropas Komisijas līdzfinansējuma 50%), euro* | *KOPĀ, euro* |
| --- | --- | --- | --- |
| Zemgales plānošanas reģions | 90 615 | 42 525 | 133 140 |
| Vidzemes plānošanas reģions | 84 615 | 39 709 | 124 324 |
| **KOPĀ:** | **175 230** | **82 234** | **257 464** |

Lai sekmīgi realizētu projektu, plānošanas reģioniem:

**2014. gadā** nepieciešams līdzfinansējums 50 750 *euro* apmērā (tajā skaitā ZPR – 26 250 *euro* un VPR – 24 500 *euro*).

**2015. gadā** nepieciešams līdzfinansējums un priekšfinansējums kopā 106 834 *euro* apmērā (tajā skaitā ZPR – 55 240 *euro* un VPR – 51 594 *euro*);

**2016. gadā** nepieciešams līdzfinansējums un priekšfinansējums kopā 92 880 *euro* apmērā (tajā skaitā ZPR – 47 650 *euro* un VPR – 45 230 *euro*).

**2017. gadā** nepieciešams līdzfinansējums un priekšfinansējums kopā 7 000 *euro* apmērā (tajā skaitā ZPR – 4 000 *euro* un VPR – 3 000 *euro*).

Atmaksas VARAM valsts budžetā tiks ieplānotas atbilstoši Granta līguma Nr. 621129 par projekta ieviešanu paredzētajiem termiņiem 2017. gadā, kopumā 82 234 *euro* apmērā. Plānošanas reģioni pēc atmaksu saņemšanas tās ieskaitīs VARAM attiecīgajā kontā, kas tālāk tiks ieskaitītas valsts budžetā.

Papildu finansējums projekta uzturēšanas un citiem ilgtspējas nodrošināšanas izdevumiem no valsts budžeta pamatfunkciju izdevumiem pēc projekta pabeigšanas nebūs nepieciešami.

Vides aizsardzības un reģionālās attīstības ministrs R. Naudiņš

Vīza: valsts sekretārs G. Puķītis

06.06.2014 13:29

2931

I. Freiberga

66016770, iveta.freiberga@varam.gov.lv

1. Komisijas paziņojums Eiropas Parlamentam, Digitālā programma Eiropai, COM (2010), 245. [↑](#footnote-ref-1)
2. Ministru kabineta 2013. gada 14. oktobra rīkojums Nr. 468 „Par Informācijas sabiedrības attīstības pamatnostādnēm 2014.-2020. gadam” <http://polsis.mk.gov.lv/view.do?id=4518> [↑](#footnote-ref-2)
3. Eiropas digitalizācijas programma – digitalizācijas virzīta Eiropas izaugsme (*Digital Agenda for Europe - Driving European Growth Digitally*, 2012. gada 18. decembris, COM(2012)784. [↑](#footnote-ref-3)
4. Latvijas Ilgtermiņa attīstības stratēģija līdz 2030. gadam, apstiprināta Saeimā 2010. gada 10. jūnijā, http://www.pkc.gov.lv/latvija2030 [↑](#footnote-ref-4)
5. PKC (2012) Latvijas Nacionālais attīstības plāns 2014.-2020. Gadam, apstiprināts Saeimā 2012. gada 20. decembrī. [↑](#footnote-ref-5)
6. Ministru kabineta 2013. gada 28. decembra rīkojums Nr.685 „Par Zinātnes, tehnoloģijas attīstības un inovācijas pamatnostādnēm 2014.-2020. gadam”. http://polsis.mk.gov.lv/view.do?id=4608 [↑](#footnote-ref-6)
7. IZM (2013) Informatīvais ziņojums „Par Viedās specializācijas stratēģijas izstrādi”  (izskatīts MK 17.12.2013. sēdē). [↑](#footnote-ref-7)
8. Ministru kabineta 2013. gada 28. decembra rīkojums Nr.686 „Par Latvijas ģeotelpiskās informācijas attīstības koncepciju”. [↑](#footnote-ref-8)
9. VPR attīstības programma 2007.-2013. gadam apstiprināta 2007. gada 19. septembra VPR Attīstības padomes sēdē, ar Attīstības padomes sēdes 2014. gada 29. janvāra lēmumu (prot. Nr.1, punkts 5.1.) programmas darbības termiņš pagarināts līdz jaunas attīstības programmas izstrādei, bet ne ilgāk kā līdz 2015. gada 31. decembrim. [↑](#footnote-ref-9)
10. ZPR attīstības programma 2008.-2014. gadam, apstiprināta ar ZPRAP 2008. gada 16. septembra lēmumu Nr. 105. [↑](#footnote-ref-10)